## Rješenje kojim se Trgovačkom društvu ACI GRUPA d.d. Zagreb, odobrava objavljivanje ponude za preuzimanje

### NN 96/2006 (30.8.2006.), Rješenje kojim se Trgovačkom društvu ACI GRUPA d.d. Zagreb, odobrava objavljivanje ponude za preuzimanje

# HRVATSKA AGENCIJA ZA NADZOR FINANCIJSKIH USLUGA

**2235**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva ACI GRUPA d.d.,
Zagreb, Ljudevita Gaja 1, za odobrenje objavljivanja ponude za preuzimanje
javnog dioničkog društva Hotel Dubrovnik d.d., Zagreb, Ljudevita Gaja 1, na
sjednici održanoj 24. kolovoza 2006. godine, donijela je

## RJEŠENJE

1. Trgovačkom društvu ACI GRUPA d.d., Zagreb, Ljudevita Gaja 1, odobrava se
objavljivanje ponude za preuzimanje javnog dioničkog društva Hotel Dubrovnik
d.d., Zagreb, Ljudevita Gaja 1.
2. Ovo Rješenje objavit će se u »Narodnim novinama«.

```
Obrazloženje
```

I. Trgovačko društvo ACI GRUPA d.d., Zagreb, Ljudevita Gaja 1 (dalje u tekstu:
Ponuditelj), podnijelo je Hrvatskoj agenciji za nadzor financijskih usluga
(dalje u tekstu: Agencija), dana 31. srpnja 2006. godine, temeljem odredbe
članka 13. stavak 1. Zakona o preuzimanju dioničkih društava (dalje u tekst:
Zakon), Zahtjev za odobrenje objavljivanja ponude za preuzimanje trgovačkog
društva Hotel Dubrovnik d.d., Zagreb, Ljudevita Gaja 1 (dalje u tekstu:
Izdavatelj) i dokumentaciju u privitku.
Nakon izvršenog uvida u zahtjev i priloženu dokumentaciju, utvrđeno je da
zahtjevu nisu priložene sve isprave iz članka 12. stavak 2. Zakona, te je dana
1. i 11. kolovoza 2006. godine, Agencija od Ponuditelja zatražila njezinu
dopunu.
Posljednju dopunu dokumentacije, Agencija je zaprimila dana 23. kolovoza 2006.
godine, od kada se Zahtjev Ponuditelja za odobrenje objavljivanja ponude za
preuzimanje smatra urednim.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na internetu utvrđeno je da temeljni kapital
Izdavatelja iznosi 101.536.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu travnju, svibnju i lipnju 2006. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 3. alineja 2. Zakona, a u svezi s člankom 8. stavak 1. točka a) Zakona,
nastala je za Ponuditelja i Matu Brkića, Eastlake, 34543 Iris Lane, Ohio, SAD;
Antu Grbavca, Kirtland, 8495 Bridlehurst, Ohio, SAD; Antu Karduma, Kirkland,
2919 Regency Woods, Ohio, SAD; Božu Teda Kosira, Chicago, 2952 W. Catalpa Ave.,
Illinois, SAD; Andriju Maricha, Cleveland, 3815 Lakeside Ave., Ohio, SAD;
Nedjeljka Miličevića, Redwood City, 14 Sycamore ct., California, SAD i Pavu
Miličevića, Phoenix, 4510 North 34 Place, Arizona, SAD, dana 1. srpnja 2006.
godine, protekom 18 mjeseci od dana prvog stjecanja dionica nakon prethodne
ponude za preuzimanje i to stjecanjem 800 dionica, odnosno 0,29% učešća u
temeljnom kapitalu Izdavatelja, koje dionice je dana 31. prosinca 2004. godine,
temeljem Ugovora o kupoprodaji dionica Izdavatelja, stekao Ponuditelj. Nakon
prethodne ponude za preuzimanje Ponuditelj je ukupno stekao 1.477 dionica,
odnosno 0,55% učešća u temeljnom kapitalu Izdavatelja, što daje 0,55% od ukupnog
broja glasova koje daju dionice Izdavatelja s pravom glasa, a nakon kojih
stjecanja raspolaže s ukupno 165.980 dionica, odnosno 62,12% učešća u temeljnom
kapitalu Izdavatelja, što daje 62,16% od ukupnog broja glasova koje daju dionice
Izdavatelja s pravom glasa.
Uvidom u priložene izjave, utvrđeno je da Ponuditelj sukladno odredbi članka 8.
stavak 1. točka a) Zakona, djeluje zajednički s Matom Brkićem, Eastlake, 34543
Iris Lane, Ohio, SAD, koji raspolaže s 3.843 dionice Izdavatelja; Antom
Grbavcem, Kirtland, 8495 Bridlehurst, Ohio, SAD, koji raspolaže s 5.831 dionicom
Izdavatelja; Antom Kardumom, Kirkland, 2919 Regency Woods, Ohio, SAD, koji
raspolaže s 4.079 dionica Izdavatelja; Božom Tedom Kosirom, Chicago, 2952 W.
Catalpa Ave., Illinois, SAD, koji raspolaže s 5.831 dionicom Izdavatelja;
Andrijom Marichem, Cleveland, 3815 Lakeside Ave., Ohio, SAD, koji raspolaže s
5.831 dionicom Izdavatelja; Nedjeljkom Miličevićem, Redwood City, 14 Sycamore
ct., California, SAD, koji raspolaže s 5.831 dionicom Izdavatelja, Pavom
Miličevićem, Phoenix, 4510 North 34 Place, Arizona, SAD, koji raspolaže s 5.831
dionicom Izdavatelja; Nediljkom Ražovim, Eastlake, 1130E.344the Street, Ohio,
SAD, koji raspolaže s 2.129 dionica Izdavatelja i Miroslavom Sankovićem, Zagreb,
Pantovčak 172, koji raspolaže s 2.130 dionica Izdavatelja.
Ponuditelj i osobe koje djeluju zajednički s Ponuditeljem, raspolažu s ukupno
207.316 dionica Izdavatelja, odnosno 77,59% učešća u temeljnom kapitalu
Izdavatelja, što daje 77,65% od ukupnog broja glasova koje daju dionice
Izdavatelja s pravom glasa.
IV. Cijena po kojoj Ponuditelj nudi otkup dionica u ponudi za preuzimanje iznosi
260,82 kune po dionici. Prema podacima dostupnima Agenciji i dokumentaciji
priloženoj uz predmetni Zahtjev, najviša cijena po kojoj su Ponuditelj i osobe s
kojima Ponuditelj djeluje zajednički stjecali dionice Izdavatelja s pravom glasa
u razdoblju nakon prethodne ponude za preuzimanje iznosi 260,82 kune po dionici.
Prema podacima Zagrebačke burze d.d., Zagreb u zadnja tri mjeseca prije nastanka
obveze objavljivanja ponude za preuzimanje, nije bilo trgovanja dionicama
Izdavatelja, dok na Varaždinskoj burzi d.d., Varaždin, dionice Izdavatelja ne
kotiraju, te je utvrđeno da je cijena izražena u ponudi za preuzimanje u iznosu
od 260,82 kune po dionici, utvrđena u skladu s odredbom članka 4. stavak 4. i
članka 15. stavci 4. i 6. Zakona.
V. Ponuditelj i osobe s kojima Ponuditelj djeluje zajednički raspolažu s ukupno
207.316 redovnih dionica Izdavatelja, a temeljni kapital Izdavatelja podijeljen
je na 267.200 redovnih dionica, svaka u nominalnom iznosu od 380,00 kuna.
Novčana sredstva potrebno je osigurati sukladno odredbi članka 9. stavka 1.
Zakona, za plaćanje preostalih 59.684 dionica Izdavatelja s pravom glasa, u
iznosu od najmanje 15.566.780,88 kuna. Uvidom u Garanciju broj 06001220092,koju
je dana 28. srpnja 2006. godine, kao Garant, u korist svih dioničara
Izdavatelja, izdala Raiffeisenbank Austria d.d., Zagreb, Petrinjska 59, s rokom
važenja do 31. listopada 2006. godine i Ugovor o depozitu, sklopljen dana 23.
kolovoza 2006. godine, između Ponuditelja i Raiffeisenbank Austria d.d., Zagreb,
Petrinjska 59, temeljem kojeg Ponuditelj u korist svih dioničara Izdavatelja
oročava do 30. studenog 2006. godine kunski depozit s namjenom plaćanja za sve
dionice na koje se odnosi ponuda za preuzimanje, utvrđeno je da je Ponuditelj
osigurao sredstva u iznosu 15.566.780,88 kuna.
VI. Nadalje, utvrđeno je da su Zahtjevu priložene potvrde o plaćenoj
administrativnoj pristojbi i naknadi, sukladno odredbi članka 4. stavak 1. točka
1. Pravilnika o vrsti i visini naknada i administrativnih pristojbi Hrvatske
agencije za nadzor financijskih usluga (»Narodne novine« broj 45/2006).
VII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII. Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/32
Urbroj: 326-101/06-8
Zagreb, 24. kolovoza 2006.

Predsjednik Uprave
**Ante Samodol**, v. r.

Rješenje, NN 96/2006-2235
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)